Okrug saylov komissiyalarining birinchi majlislari bo‘lib o‘tdi

25–27-sentabr kunlari Qoraqalpog‘iston Respublikasi, viloyatlar va Toshkent shahrida O‘zbekiston Prezidenti saylovini o‘tkazuvchi okrug saylov komissiyalarining birinchi majlislari bo‘lib o‘tdi. Bu haqda “Daryo”ga O‘zbekiston Respublikasi Prezidenti saylovini yoritish bo‘yicha Respublika matbuot markazi xabar berdi.

Okrug saylov komissiyalarining majlislarida “O‘zbekiston Respublikasi Prezidenti saylovi to‘g‘risida”gi Qonun talablari va Markaziy saylov komissiyasi tomonidan tasdiqlangan O‘zbekiston Prezidenti sayloviga tayyorgarlik ko‘rish va uni o‘tkazish bo‘yicha asosiy tadbirlar dasturidan kelib chiqadigan vazifalar muhokama qilindi.
O‘zbekiston Prezidenti sayloviga tayyorgarlik ko‘rish va uni o‘tkazish bo‘yicha asosiy tadbirlar dasturiga muvofiq okrug saylov komissiyalari tomonidan saylovga tayyorgarlik ko‘rish bo‘yicha tadbirlar rejasi tasdiqlandi. Shuningdek, komissiya a’zolari o‘rtasida vazifalar taqsimlandi.
Majlislarda saylovga tayyorgarlik ko‘rish va uni o‘tkazish bo‘yicha asosiy tadbirlar dasturini amalga oshirish borasida komissiya a’zolari oldida turgan muhim, xususan, saylov uchastkalarini tuzishga oid vazifalar ham muhokama qilindi.
Majlislarda saylovga tayyorgarlik ko‘rish va uni o‘tkazish bilan bog‘liq barcha tadbirlar saylov komissiyalari tomonidan ochiq va oshkora, “O‘zbekiston Respublikasi Prezidenti saylovi to‘g‘risida”gi Qonunga to‘liq muvofiq holda amalga oshirilishi ta’kidlandi. Okrug saylov komissiyalarining matbuot markazlarini tuzish haqida qarorlari qabul qilindi.
Okrug saylov komissiyalari majlis yakunlari bo‘yicha ommaviy axborot vositalari vakillari uchun brifinglar o‘tkazdi.